王禹偁
酬处才上人
我闻三代淳且质，华华人熙熙信佛。
茹蔬剃发在西戎，胡法不敢干华风。
周家子孙何不肖，奢淫惛乱隳王道。
秦皇汉帝又杂霸，只以威刑取天下。
苍生哀苦不自知，从此中国思蛮夷。
无端更作金人梦，万里迎来万民重。
为君为相犹归依，嗤嗤聋俗谁敢非。
若教都似周公时，生民岂肯须披缁。
可怜嗷嗷避征役，半入金田不耕织。
君子之道动即穷，亦有贤达藏其中。
上人来自九华山，叩门遗我琼瑶编。
铮铮五轴余百篇，定交仍以书为先。
书中不说经，文中不言佛，
有心直欲兴文物。感师自远来相亲，
为师画卦成同人。出门无咎非群分，
袈裟墨绶何足云。